Equinox: Ny dansk Netflix-serie får premiere i december

I dag har Netflix offentliggjort den første teaser til den anden danske Netflix Original-serie Equinox. Samtidig er der blevet sat dato på den globale premiere, der bliver den 30. december.

Serien består af seks episoder og er baseret på den anmelderroste podcast Equinox 1985 af Tea Lindeburg og har blandt andre Danica Curcic (Broen, Kriger) og Lars Brygmann (Dicte) på rollelisten.

Ifølge Netflix er Equinox en “karakterdrevet, overnaturlig thriller om en ung kvinde ved navn Astrid (Danica Curcic), der er stærkt berørt af sin søsters og søsterens klasses uforklarlige forsvinden tilbage i 1999. Serien foregår i Danmark og springer frem og tilbage mellem nutiden og året 1999, hvor det hele begyndte”.

Astrid er kun ni år gammel i 1999, da en klasse af nyudklækkede studenter forsvinder sporløst af uforklarlige årsager. Astrid, der er søster til en af de forsvundne studenter, bliver stærkt traumatiseret og plages af skrækindjagende syner i årene efter den uforklarlige hændelse. 21 år senere, i 2020, er Astrid vært på et aftenradio-program, da hendes mareridtslignende syner pludselig begynder at dukke op igen. Da en af de tre overlevende fra 1999 kontakter hende gennem hendes radioprogram og kort derefter dør på mystisk vis, er Astrid fast besluttet på at finde ud af, hvad der skete med hendes søster og gymnasieklassen. Her opdager hun en mørk og foruroligende sandhed, der involverer hende på måder, hun aldrig kunne have forestillet sig.

Danica Curcic i Equinox (foto: Netflix).

Serien udspringer af den anmelderroste podcast Equinox 1985, der strøg til tops på iTunes podcast-hitliste med sit moderne greb på lyd. Serien Equinox er skrevet for Netflix af skaber Tea Lindeburg og er produceret af Apple Tree Productions af producer Dorthe Riis Lauridsen og executive producer og CEO Piv Bernth. Serien består af 6 episoder og den konceptuerende og skabende instruktør af episode 1-4 er Søren Balle.

Den første danske Netflix Original var serien The Rain fra 2018 (læs vores anmeldelse her). Netflix arbejder på yderligere to danske produktoner, nemlig en serie baseret på den danske kriminalroman Kastanjemanden og serien Nisser. Ikke søde julenisser, men den blodtørstige slags …

Teaseren til Equinox kan ses øverst. Du kan læse mere om serien hos Netflix.

Equinox: Ny dansk Netflix-serie får premiere i december